Michel Adanson
Michel Adanson var en fransk botaniker og opdagelsesrejsende.
Adanson opholdt sig i perioden 1749-1753 i Senegal og Gambia og beskrev sine iagttagelser af landenes naturhistorie i Histoire naturelle du Sénégal (1757). Han har med bogen Familles des plantes (1763) bidraget til botanisk systematiks teoretiske grundlag, idet han anvendte alle planternes dele som basis for opstilling af systemet.
Adanson er mindet i baobabtræets videnskabelige slægtsnavn, Adansonia.